Document ID: 32009R0258

KOMISSION ASETUS (EY) N:o 258/2009,
annettu 26 päivänä maaliskuuta 2009,
maito- ja maitotuotealan maksun vahvistamisesta annetun neuvoston asetuksen (EY) N:o 1788/2003 soveltamista koskevista yksityiskohtaisista säännöistä annetun asetuksen (EY) N:o 595/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 69 artiklan 2 kohdan, 80 artiklan 1 kohdan ja 85 artiklan yhdessä sen 4 artiklan kanssa,
sekä katsoo seuraavaa:
(1)
Komission asetuksen (EY) N:o 595/2004 (2) 10 artiklassa säädetään, miten maidon rasvapitoisuus olisi otettava huomioon laadittaessa toimituksia koskevaa lopullista tilitystä.
(2)
Maidon toimituksiin sovellettavat mukautuskertoimet rasvapitoisuuden ollessa suurempi tai pienempi kuin viitetaso ovat pysyneet samoina vuodesta 1989. Maitoalan tukijärjestelmään sen jälkeen tehtyjen monien muutosten vuoksi on aiheellista vähentää sellaiseen toimitettuun maitoon, jonka rasvapitoisuus on suurempi kuin viiterasvapitoisuus, sovellettavan mukautuksen määrää. Kertoimen, jota sovelletaan, jos maitotoimitusten tosiasiallinen rasvapitoisuus on vähemmän kuin viiterasvapitoisuus, olisi säilyttävä ennallaan.
(3)
Erisuuruisten mukautusmäärien vuoksi on myös aiheellista muuttaa jäsenvaltioiden komissiolle vuosittaisessa kyselylomakkeessa toimittamia tietoja siten, että lomakkeessa on tiedot sekä alaspäin että ylöspäin tehdyistä mukautuksista.
(4)
Asetuksen (EY) N:o 595/2004 2 artiklassa edellytetään, että komissio jakaa vuosittain kullekin jäsenvaltiolle vahvistetun kansallisen kiintiön toimituksiin ja suoramyyntiin jäsenvaltioiden ilmoitusten perusteella. Ilmoitukset koskevat tuottajien pyytämiä muunnoksia. Jäsenvaltioille myönnetty lisäkiintiö jaetaan ensin kansalliseen varantoon, ja sen jälkeen jäsenvaltiot jakavat sen arvioitujen tarpeiden mukaan toimituksiin ja suoramyynntiin. Ei ole kuitenkaan olemassa muodollista säännöstä, jonka mukaan komissiolle tiedotettaisiin kyseisestä jaosta. Sen vuoksi on aiheellista edellyttää, että komissio ottaa kyseisen jaon huomioon vuosittaisessa mukautuksessa, ja tarjota jäsenvaltioille mekanismi, jolla ne voivat ilmoittaa komissiolle kyseisen kiintiön jaosta.
(5)
Monissa jäsenvaltioissa toimitukset ovat olleet useita vuosia huomattavasti vähäisempiä kuin kansallisen kiintiön toimituksia koskeva osuus. Mahdollisuus kiintiön ylittämiseen vähenee entisestään, kun kansallisia kiintiöitä lisätään. Kokemus on osoittanut, että kun riski maksun aiheutumisesta vähenee, vähenee myös riski siitä, että tuottajat arvioisivat toimitusten määrän liian pieneksi tai salaisivat sen. Sen vuoksi on aiheellista vähentää vastaavasti myös kyseisissä jäsenvaltioissa tehtävien tarkastusten määrää, jotta tarkastuksiin tarvittavien voimavarojen käyttö olisi mahdollisimman tehokasta.
(6)
Asetuksen (EY) N:o 595/2004 19 artiklan 3 kohdan mukaisesti jäsenvaltioiden on laadittava kaikki 12 kuukauden jaksoon liittyvät tarkastuskertomukset 18 kuukauden kuluessa asianomaisen jakson päättymisestä. Jos jäsenvaltiot käyttävät nyt tarjottavaa mahdollisuutta vähentää tarkastusintensiteettiä tietyissä olosuhteissa, on aiheellista lyhentää kaikkien kertomusten laatimiselle sallittua enimmäisaikaa.
(7)
Jotta jäsenvaltiot voisivat hyötyä mukautetun tarkastusintensiteetin mukanaan tuomasta helpotuksesta, ja koska asetuksen (EY) N:o 595/2004 19 artiklan 2 kohdan mukaan osa tarkastuksista on tehtävä asianomaisen 12 kuukauden jakson aikana ja osa 12 kuukauden jakson jälkeen, on asianmukaista soveltaa mukautettua tarkastusten intensiteettiä markkinointivuoden 2008/2009 12 kuukauden jaksosta alkaen eli jaksolla, joka alkaa 1 päivänä huhtikuuta 2008 ja päättyy 31 päivänä maaliskuuta 2009.
(8)
Jotta komission olisi helpompaa valvoa kiintiöjärjestelmän täytäntöönpanoa ja erityisesti jotta komissio voisi laatia neuvostolle ennen vuosien 2010 ja 2012 loppua toimitettavat kertomukset, on aiheellista säätää, että kiintiöiden käytön laajuudesta, käyttämättä jääneiden kiintiöiden jakamisesta tuottajille ja tarvittaessa maksun perimisestä tuottajilta saataisiin yksityiskohtaisempia tietoja.
(9)
Sen vuoksi asetusta (EY) N:o 595/2004 olisi muutettava.
(10)
Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 595/2004 seuraavasti:
1)
Korvataan 2 artiklan ensimmäisessä kohdassa ilmaisu ”21 artiklassa” ilmaisulla ”25 artiklassa”.
2)
Muutetaan 10 artikla seuraavasti:
a)
Muutetaan 1 kohta seuraavasti:
i)
Korvataan toinen alakohta seuraavasti:
”Jos rasvapitoisuus on suurempi kuin keskiarvo, toimitetun maidon määrää korotetaan 0,09 prosenttia maitokilogramman sisältämää keskiarvon ylittävää 0,1:tä rasvagrammaa kohti.”
ii)
Korvataan viides alakohta seuraavasti:
”Jos toimitettu maitomäärä ilmaistaan litroina, mukautus kerrotaan luvulla 0,971.”
b)
Korvataan 2 kohta seuraavasti:
”2. Jäsenvaltioiden on vahvistettava kansallisella tasolla tehtävä toimitusten mukauttaminen neuvoston asetuksen (EY) N:o 1234/2007 (3) 80 artiklan 1 kohdan mukaisesti.”
3)
Lisätään 19 artiklan 3 kohdan toiseen alakohtaan virke seuraavasti:
”Jäsenvaltioissa, joissa sovelletaan 22 artiklan 1 kohdan aa ja ba alakohtaa, tarkastuskertomusten on kuitenkin oltava valmiina viimeistään 12 kuukauden kuluttua asianomaisen jakson päättymisestä.”
4)
Korvataan 22 artiklan 1 kohdan a ja b alakohta seuraavasti:
”a)
kaksi prosenttia tuottajista kunkin 12 kuukauden jakson osalta, tai
aa)
yksi prosentti tuottajista jäsenvaltioissa, joissa toimitusten mukautettu kokonaismäärä on ollut vähemmän kuin 95 prosenttia kansallisen kiintiön toimituksia koskevasta osuudesta kullakin kolmella edeltävällä 12 kuukauden jaksolla, ja
b)
40 prosenttia ilmoitetusta maitomäärästä asianomaisen jakson osalta tehtävän mukautuksen jälkeen, tai
ba)
20 prosenttia ilmoitetusta maitomäärästä mukautuksen jälkeen jäsenvaltioissa, joissa toimitusten mukautettu kokonaismäärä on ollut vähemmän kuin 95 prosenttia kansallisen kiintiön toimituksia koskevasta osuudesta kullakin kolmella edeltävällä 12 kuukauden jaksolla, ja”
5)
Korvataan 25 artiklan 2 kohta seuraavasti:
”2. Asetuksen (EY) N:o 1234/2007 69 artiklan 2 kohdan a alakohdan mukaisesti jäsenvaltioiden on ilmoitettava komissiolle ennen kunkin vuoden 1 päivää helmikuuta.
a)
määrät, jotka on yksittäisten tuottajien pyynnöstä muunnettu lopullisesti toimitusten ja suoramyynnin tilakohtaisten kiintiöiden välillä;
b)
asetuksen (EY) N:o 1234/2007 71 artiklan 2 kohdan mukaisesti kansalliseen varantoon sisällytetyn kiintiön jako toimituksiin ja suoramyyntiin 1 päivästä huhtikuuta asianomaisen 12 kuukauden jakson osalta.”
6)
Lisätään 27 artiklaan 4 kohta seuraavasti:
”4. Jäsenvaltioiden on toimitettava komissiolle ennen kunkin vuoden 1 päivää lokakuuta selvitys kiintiöiden käytöstä ja maksun perimisestä saman kalenterivuoden 31 päivänä maaliskuuta päättyvän 12 kuukauden jakson osalta. Selvityksessä on oltava tiedot käyttämättä jääneen kiintiön uudelleenjaosta sekä niiden tuottajien lukumäärä, joiden osalta jakamiset tehtiin, sekä jakamisten perusteet. Tarvittaessa selvityksessä on ilmoitettava lisämaksua maksavien tuottajien lukumäärä sekä mahdollisten sellaisten tapausten lukumäärä, joissa on katsottu, ettei lisämaksua voida periä, koska tuottaja on lopullisesti maksukyvytön tai vararikossa. Jäsenvaltioiden on toimitettava komissiolle selvityksen päivitys ennen 1 päivää joulukuuta uusien tietojen sisällyttämiseksi siihen. Kussakin myöhemmässä selvityksessä on ilmoitettava perimisistä, jotka koskevat aiemmin maksamattomiksi ilmoitettuja lisämaksuja.”
7)
Korvataan liitteessä I oleva 1.8 kohta seuraavasti:
”1.8
Viiterasvapitoisuudesta johtuva toimitusten mukauttaminen:
a)
Niiden toimitusten määrä, joita mukautettiin ylöspäin (kilogrammaa)
b)
Ylöspäin mukautusten kokonaismäärä (kilogrammoina)
c)
Niiden toimitusten määrä, joita mukautettiin alaspäin (kilogrammoina)
d)
Alaspäin mukautusten kokonaismäärä (kilogrammaa)”.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2009, lukuun ottamatta 1 artiklan 3 ja 4 kohtaa, joita sovelletaan 1 päivästä huhtikuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä maaliskuuta 2009.

Labels: 17
6